Bodil Kornbek (KRF), 2002-03-22:
Det her er jo ikke en ny diskussion, og det er argumenterne heller ikke.
Så det kan ikke komme bag på nogen, når jeg med det samme kan sige, at Kristeligt Folkeparti ikke kan tilslutte sig forslaget om at ophæve kommunernes pligt til at tilbyde modersmålsundervisning.
Vi er dog meget interesserede i at se på indholdet af undervisningen og se på, om det er den rette målgruppe, der får den undervisning, og også gerne se på lærernes kvalifikationer, så vi sikrer os den bedst mulige kvalitative modersmålsundervisning.
Regeringen ønsker med dette forslag, »at alle børn får det maksimale faglige og sociale udbytte af undervisningen i folkeskolen.«
Det ønsker vi også i Kristeligt Folkeparti.
Modersmålsundervisningen er ikke en hindring for, at børn af indvandrere lærer dansk sprog korrekt.
Tværtimod får de børn de bedste betingelser for at tilegne sig endnu et sprog, og dermed er grunden til en mere vellykket integration til stede.
Modersmålsundervisning er jo en mulighed for de tosprogede børn for at få den optimale indlæring af dansk og få en mere optimal integration, og dermed er der også skabt de bedste muligheder i dette samfund.
Det er jo det, vi ønsker at bringe disse børn.
Derfor er det heller ikke godt nok for Kristeligt Folkeparti, at det kun er EU- og EØS-borgere og borgere fra Færøerne og Grønland, der skal have mulighed for modersmålsundervisning i fremtiden, for det bør stadig være et tilbud også til borgere fra øvrige lande.
Ved dette lovforslag og denne mulighed bliver der altså en forskel, som vi ikke kan støtte.
Når Venstre og De Konservative, men også dansk Folkeparti taler om, at vi skal styrke det danske sprog, at det er vigtigt at lære dansk ordentligt, så kan jeg kun sige: Ja, vi er enige.
Derfor vil vi selvfølgelig være med til at se på danskundervisning og styrke faget hele vejen igennem uddannelsessystemet.
Lovforslaget åbner også mulighed for tidligere at forstærke indsatsen for tosprogede børn, der har sprogligt behov herfor.
Aldersgrænsen for at tilbyde sprogstimulering for førskolebørn foreslås nedsat fra 4 år til 3 år.
Allerede i dag er kommunerne jo forpligtet til efter behov at tilbyde særlig sprogstøtte til børn, som er i børnehave, og også til at oprette særlige sprogstimuleringstilbud for børn, der ikke er optaget i institution.
Der må vi jo allerede nu konstatere, at mange kommuner gør et stort stykke arbejde på dette område.
Der er også allerede flere kommuner, som tilbyder sprogstimulering fra 3-års-alderen, hvilket jo er muligt med den gældende lovgivning.
Det er dog vigtigt her at pointere, at det altså ikke kun er de tosprogede børn, der har behov for sprogstimulering, men at børn med generelle sprogvanskeligheder har gavn af tidlig sprogstimulering.
Alle børn bør jo begynde skolen uden sprogmæssige problemer og dermed fra skolestart have mulighed for det fulde udbytte af undervisningen.
Vi vil i Kristeligt Folkeparti gerne være med til at styrke denne indsats for sprogstimulering, og dermed kan vi selvfølgelig også tilslutte os denne del af lovforslaget.
Tidlig sprogstimulering kan dog ikke sættes i stedet for modersmålsundervisning, da begge tiltag jo er med til at fremme en bedre integration og derfor bør ses i en helhed og ikke som et enten-eller.
Samlet set kan vi ikke støtte lovforslaget.